Torsdag aften gav det skybrud i Thy, da kraftige regn- og tordenbyger kom henover Nordvestjylland. I Thy har en linje af kraftige tordenbyger bevæget sig på langs af sig selv siden kl. 18.00 torsdag aften, og det har givet så megen regn på så kort tid, at der er tale om skybrud. Det er i Vestervig i det sydlige Thy, at torsdagens første officielle skybrud er blevet registreret. Fra kl. 20.10 til kl. 20.40 faldt der på 30 minutter hele 17,5 mm regn, og det er over grænsen for skybrud, som går ved 15 mm regn på en halv time. Samlet set er der på tre og halv time fra kl. 18.00 og frem til kl. 21.30 faldet intet mindre end 36,8 mm regn. Billederne ovenfor er fra Hurup i Thy optaget af Morten Overgaard og Jeanette Frøkjær Hyldahl torsdag aften. Hurup ligger blot seks kilometer øst for Vestervig.

Referat:
Kraftige tordenbyger i Nordvestjylland har torsdag aften givet anledning til skybrud i Thy.